ตั้งงบล้างหนี้ข้าว4.5แสนล้าน
คลังหนักใจหนี้คงค้างจำนำข้าว 4.5 แสนล้าน จ่อตั้งงบเชิงรุกจ่ายหนี้สินให้หมดใน 7-8 ปี
11 ส.ค. 2559

คลังหนักใจหนี้คงค้างจำนำข้าว 4.5 แสนล้าน จ่อตั้งงบเชิงรุกจ่ายหนี้สินให้หมดใน 7-8 ปี
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า หากกระทรวงพาณิชย์ระบายข้าวสารในสต๊อกที่เหลือทั้งหมด แล้วนำมาใช้หนี้คงค้างที่กู้เงินมาใช้ในโครงการรับจำนำข้าวเปลือกก็คาดว่ายังมีหนี้ค้างเหลือสูงถึง 4.5 แสนล้านบาท เพราะข้าวที่เหลือส่วนใหญ่เป็นข้าวที่เสื่อมคุณภาพ ต้องขายในเชิงพาณิชย์นำไปผลิตเป็นอาหารสัตว์ หรือขายในเชิงอุตสาหกรรมไปผลิตเป็นเอทานอล ซึ่งจะได้ราคาต่ำมากเมื่อเทียบกับต้นข้าวที่รับจำนำมา
สำหรับหนี้ที่เหลือทั้งหมด 4.5 แสนล้านบาท สบน.จะทำการบริหารหนี้เชิงรุกจะประชุมหารือกับทุกฝ่ายที่เกี่ยวข้อง ได้แก่ ธ.ก.ส.ในฐานะเจ้าหนี้ธนาคารแห่งประเทศไทย (ธปท.) ในฐานะที่ดูแลตลาดเงินและสำนักงบประมาณให้มีการจ่ายชาระหนี้จำนำข้าวในแต่ละปีให้ชัดเจน เหมือนกับการชาระหนี้ของกองทุนเพื่อการฟื้นฟูและพัฒนาระบบสถาบันการเงิน (FIDF)
ปัจจุบันสำนักงบประมาณจัดสรรงบชาระหนี้จำนำข้าวทั้งต้นและดอกเบี้ยปีละประมาณ 5 หมื่นล้านบาท ซึ่งหากเป็นไปตามนี้ต่อไปจะต้องใช้เวลาอีก 9 ปี ถึงจะชาระหนี้ได้หมด ซึ่ง สบน.เห็นว่าช้าเกินไปต้องการให้สำนักงบประมาณจัดสรรงบชาระหนี้ให้มากขึ้น เพื่อให้ชาระหนี้หมดอย่างรวดเร็วเป็นการลดภาระดอกเบี้ยเงินกู้
ทั้งนี้ ที่ผ่านมาสำนักงบประมาณได้ยืนยันว่า งบประมาณรายจ่ายของประเทศเพิ่มขึ้นทุกปี ดังนั้นก็มีแนวโน้มเพิ่มงบชาระหนี้จำนำข้าวมากขึ้น อาจจะทำให้การชาระหนี้ได้หมดภายใน 7-8 ปี
นายสุวิชญ กล่าวว่า ปัจจุบันหนี้คงค้างที่รัฐบาลกู้มาใช้จ่ายในโครงการรับจำนำข้าวเปลือกของรัฐบาลชุดที่แล้วอยู่ที่ 4.8 แสนล้านบาท จากก่อนหน้านี้ที่หนี้คงค้างอยู่ที่ 5.1 แสนล้านบาท เนื่องจากกระทรวงพาณิชย์ทยอยขายข้าวและนำเงินมาชดใช้หนี้ให้กับธนาคารเพื่อการเกษตรและสหกรณ์การเกษตร (ธ.ก.ส.) ได้อย่างต่อเนื่อง เพราะรัฐบาลมีนโยบายให้เร่งระบายข้าว เนื่องจากข้าวเสื่อมคุณภาพอย่างรวดเร็วเนื่องจากเก็บมาหลายปี ถึงขายได้ราคาน้อยกว่าดีกว่าต้องเสียค่าเก็บรักษาและค่าดอกเบี้ยเงินกู้
นายสุวิชญ กล่าวอีกว่า หนี้จำนำข้าวที่ลดต่ำกว่า 5 แสนล้านบาท ทำให้กระทรวงการคลังในฐานะผู้ค้ำประกันเงินกู้ให้กับ ธ.ก.ส.ไม่ต้องขอคณะรัฐมนตรี (ครม.) ขยายเวลาลดหนี้ให้ไม่เกิน 5 แสนล้านบาท อีกต่อไป
รายงานข่าวจากกระทรวงพาณิชย์แจ้งว่า ปัจจุบันมีข้าวสารในสต๊อกรัฐบาล 9.1 ล้านตัน แต่ในจำนวนนี้เป็นข้าวเสื่อมสภาพ 5 ล้านตัน